Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που καταργεί τις αποφάσεις 75/364/ΕΟΚ, 77/454/ΕΟΚ, 78/688/ΕΟΚ, 78/1028/ΕΟΚ, 80/156/ΕΟΚ και 85/434/ΕΟΚ οι οποίες θεσπίζουν τις συμβουλευτικές επιτροπές για την εκπαίδευση των νοσοκόμων των υπευθύνων για γενική περίθαλψη, των οδοντιάτρων, των κτηνιάτρων, των μαιών, των φαρμακοποιών και των ιατρών

(υποβληθείσα απο την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Αντικείμενο

Η παρούσα πρόταση αποτελεί συνέχεια του εγγράφου με τίτλο Ανακοίνωση προς το Συμβούλιο και το Ευρωπαϊκό Κοινοβούλιο σχετικά με την πρωτοβουλία SLIM [1], που υποβλήθηκε από την Επιτροπή στις 6 Νοεμβρίου 1996.

[1] COM(96) 599 τελικό της 6.11.1996.

Στην εν λόγω ανακοίνωση, η Επιτροπή δηλώνει συγκεκριμένα, ανταποκρινόμενη στο αίτημα της ομάδας SLIM «αναγνώριση διπλωμάτων», ότι θα υποβάλει προτάσεις με στόχο να εξορθολογισθεί η λειτουργία των συμβουλευτικών επιτροπών για την εκπαίδευση.

Η Επιτροπή προτίθεται να εκδώσει επισήμως, το 2000, τις αποφάσεις που θα συγκεκριμενοποιούν τους προσανατολισμούς, όπως αυτοί περιγράφονται στο σημείο 2 κατωτέρω.

Μεταρρύθμιση των συμβουλευτικών επιτροπών

Υπενθυμίζεται προκαταβολικά ότι ο θεσμός των συμβουλευτικών επιτροπών δημιουργήθηκε από το Συμβούλιο ταυτόχρονα με την έκδοση των τομεακών οδηγιών. Η σύνθεση όλων των συμβουλευτικών επιτροπών βασίζεται στους ίδιους κανόνες [2]. Κάθε επιτροπή απαρτίζεται από 90 μέλη (45 τακτικά και 45 αναπληρωματικά), ήτοι 6 εμπειρογνώμονες ανά κράτος μέλος, και συγκεκριμένα: δυο εμπειρογνώμονες που ασκούν το επάγγελμα, δύο εμπειρογνώμονες από τα εκπαιδευτικά ιδρύματα και 2 εμπειρογνώμονες από τις αρμόδιες αρχές. Η εντολή κάθε μέλους της συμβουλευτικής επιτροπής είναι τριετούς διάρκειας.

[2] Βλ. αποφάσεις του Συμβουλίου 75/364/ΕΟΚ (ιατροί - ΕΕ L 167 της 30.6.1975), 77/454/ΕΟΚ (νοσοκόμοι- ΕΕ L 176 της 15.7.1977), 78/688/ΕΟΚ (οδοντίατροι - ΕΕ L 233 της 21.8.1978), 78/1028/ΕΟΚ (κτηνίατροι - ΕΕ L 362 της 23.12.1978) 80/156/ΕΟΚ (μαίες - ΕΕ L 33 της 11.2.1980) και 85/434/ΕΟΚ (φαρμακοποιοί - ΕΕ L 253 της 24.9.1985).

Μολονότι η εν λόγω σύνθεση ήταν χρήσιμη και επιθυμητή την εποχή των πρώτων τομεακών οδηγιών, πριν από 29 χρόνια, όταν ο κύριος στόχος ήταν να ευνοηθούν οι ανταλλαγές πληροφοριών σχετικά με τις εκπαιδευτικές μεθόδους και το περιεχόμενο και τη διάρθρωση της θεωρητικής και πρακτικής διδασκαλίας στα κράτη μέλη [3], έχει διαπιστωθεί ότι οι διατάξεις των αποφάσεων του Συμβουλίου για τη δημιουργία των συμβουλευτικών επιτροπών δεν ανταποκρίνονται πλήρως στις σύγχρονες ανάγκες.

[3] Βλ. άρθρο 2 παράγραφος 2 των αποφάσεων του Συμβουλίου που αναφέρονται στην υποσημείωση της σελίδας 2.

Στο πλαίσιο αυτό, δέον να σημειωθεί επίσης ότι, εάν το άρθρο 47 της συνθήκης ΕΚ παρέχει στην Κοινότητα κάποιες αρμοδιότητες στον τομέα της εκπαίδευσης - γεγονός το οποίο εξάλλου επέτρεψε την έκδοση των οδηγιών όσον αφορά την αναγνώριση των διπλωμάτων και το συντονισμό των συστημάτων εκπαίδευσης - τα άρθρα 149 και 150 της συνθήκης ΕΚ ορίζουν σαφώς ότι τα κράτη μέλη είναι βασικώς υπεύθυνα για την οργάνωση και το περιεχόμενο της διδασκαλίας και των εκπαιδευτικών συστημάτων. Τα εν λόγω άρθρα αναφέρουν ειδικά ότι αποκλείεται κάθε ενδεχόμενο εναρμόνισης των εν λόγω συστημάτων, όπως, για παράδειγμα, έχει δηλώσει το Συμβούλιο στην απόφασή του 94/819/ΕΟΚ της 6ης Δεκεμβρίου 1994 για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική εκπαίδευση [4].

[4] ΕΕ L 340 της 29.12.1994.

Εξάλλου, το μέγεθος των συμβουλευτικών επιτροπών έχει πρακτικά διπλασιαστεί λόγω της διεύρυνσης της Κοινότητας από το 1975 και εξής.

Η εν λόγω κατάσταση δημιουργεί πρακτικά προβλήματα δεδομένου ότι η Επιτροπή δεν διαθέτει τους ανθρώπινους, υλικούς και δημοσιονομικούς πόρους που είναι απαραίτητοι για να λειτουργήσουν οι εν λόγω επιτροπές κατά τον τρόπο που είχε αρχικά προβλεφθεί. Επιπλέον, η κατάσταση αυτή μειώνει την αποτελεσματικότητα των συνεδριάσεων. Τα εν λόγω προβλήματα θα επιδεινωθούν αναπόφευκτα με τις νέες προσχωρήσεις.

Τέλος, η ανανέωση, κάθε τριετία, των εντολών δημιουργεί επίσης οικονομικά προβλήματα και μη αμελητέο φόρτο εργασίας.

Τα προβλήματα αυτά επισημάνθηκαν επίσης από την ομάδα SLIM «αναγνώριση των διπλωμάτων».

Υπό αυτές τις συνθήκες, η Επιτροπή προβλέπει διάφορα μέτρα για τις έξι συμβουλευτικές επιτροπές για την εκπαίδευση που υπάρχουν για ορισμένα επαγγέλματα στον τομέα της υγείας [5].

[5] Βλέπε υποσημείωση της σελίδας 2. Υπάρχει και μια έβδομη συμβουλευτική επιτροπή για την εκπαίδευση στον τομέα της αρχιτεκτονικής. Ωστόσο, η εν λόγω επιτροπή δεν αποτελεί αντικείμενο της παρούσας πρότασης λόγω των ιδιαίτερων αρμοδιοτήτων της βάσει της οδηγίας 85/384/ΕΟΚ. Η κατάσταση της ενλόγω επιτροπής θα εξεταστεί σε μεταγενέστερο στάδιο ανάλογα με την εξέλιξη της παρούσας πρότασης.

Σύνθεση

Η Επιτροπή κρίνει ότι είναι απαραίτητο να περιοριστεί το μέγεθος των συμβουλευτικών επιτροπών μειώνοντας τον αριθμό εμπειρογνωμόνων κάθε επιτροπής. Για να συμβεί αυτό κατά τρόπο αποτελεσματικό και να έχει το επιθυμητό αποτέλεσμα, στην προκειμένη περίπτωση να βελτιωθεί η λειτουργία των εν λόγω επιτροπών, η Επιτροπή προτείνει να μειωθούν τα μέλη σε ένα ανά κράτος μέλος, και συγκεκριμένα σε έναv εκπρόσωπο του εν λόγω επαγγέλματος

Κατ’ αυτό τον τρόπο, ο συνολικός αριθμός των μελών θα μειωθεί σε 15 στην παρούσα σύνθεση της Ευρωπαϊκής Ένωσης και θα αυξάνεται μόνο κατά ένα άτομο με κάθε νέα προσχώρηση.

Δέον να σημειωθεί ότι η κατηγορία των εμπειρογνωμόνων από τις αρμόδιες αρχές είναι ήδη παρούσα στην Επιτροπή των Ανώτερων Υπαλλήλων για τη Δημόσια Υγεία που δημιουργήθηκε από την απόφαση 75/365/ΕΟΚ [6], στη φαρμακευτική επιτροπή που δημιουργήθηκε από την απόφαση 75/320/ΕΟΚ [7] και στην ομάδα ad hoc των ανώτερων υπαλλήλων κτηνιατρικής.

[6] ΕΕ L 167 της 30.6.1975, σελ. 19.

[7] ΕΕ L 147 της 9.6.1975, σελ. 23.

Διάρκεια της εντολής

Όσον αφορά τη διάρκεια της εντολής, η οποία είναι προς το παρόν τρία έτη, η Επιτροπή θα προτιμούσε να διαρκεί έξι. Αυτό δικαιολογείται, όχι μόνο λόγω των πρακτικών δυσκολιών που διαπιστώνονται κατά την ανανέωση των εντολών, αλλά επίσης και κυρίως διότι, όπως έχει υπογραμμίσει και η ομάδα SLIM, η πείρα κατέδειξε ότι η παρούσα διάρκεια των τριών ετών είναι εξαιρετικά σύντομη στο μέτρο που σπάνια επιτρέπει σε μια συμβουλευτική επιτροπή να ολοκληρώσει τις εργασίες της πριν το τέλος της εντολής της.

Τρόπος ορισμού

Στην παρούσα κατάσταση, τα κράτη μέλη ανακοινώνουν τον κατάλογο των εμπειρογνωμόνων τους στο Συμβούλιο το οποίο είναι υπεύθυνο για τον επίσημο ορισμό. Η Επιτροπή προτίθεται να απλοποιήσει τον τρόπο ορισμού των εμπειρογνωμόνων επιτρέποντας στα κράτη μέλη να της κοινοποιούν απευθείας τα στοιχεία των προτεινόμενων εμπειρογνωμόνων τους. Σε συνδυασμό με τη μείωση του αριθμού των μελών και την παράταση της διάρκειας της εντολής, ο εν λόγω τρόπος ορισμού θα διευκόλυνε αισθητά τις διαδικασίες ανανέωσης των εντολών των συμβουλευτικών επιτροπών

Αποστολή

Η Επιτροπή διαπιστώνει με ικανοποίηση ότι οι κύριοι αρχικοί στόχοι των συμβουλευτικών επιτροπών για την εκπαίδευση έχουν γενικά επιτευχθεί. Χάρη στην καλύτερη αμοιβαία γνώση των εκπαιδευτικών στόχων, των επιπέδων και των συστημάτων εκπαίδευσης, έχει δημιουργηθεί το κλίμα εμπιστοσύνης που είναι απαραίτητο για την αμοιβαία αναγνώριση των διπλωμάτων.

Εξάλλου, τα θιγόμενα επαγγέλματα είναι γενικά οργανωμένα και διαρθρωμένα σε ευρωπαϊκό επίπεδο, γεγονός το οποίο επίσης ευνόησε την ανταλλαγή πληροφοριών και απόψεων όσον αφορά την εκπαίδευση.

Επιπλέον, βάσει ποιοτικών και ποσοτικών κριτηρίων που αποδείχθηκαν ικανοποιητικά με την επιφύλαξη της ενδεχόμενης ανάγκης προσαρμογής τους, οι ελάχιστες εκπαιδευτικές απαιτήσεις που θέτουν οι τομεακές οδηγίες θεωρούνται, γενικά αποδεκτές όσον αφορά την αμοιβαία αναγνώριση των διπλωμάτων.

Ως εκ τούτου, πρέπει να επαναπροσδιοριστεί το είδος της εμπειρογνωμοσύνης που η Επιτροπή μπορεί να ζητά από τις εν λόγω συμβουλευτικές επιτροπές. Στο πλαίσιο αυτό είναι σκόπιμο να προβλεφθεί ότι οι συσκέψεις των συμβουλευτικών επιτροπών θα αφορούν στο εξής κάθε αίτηση γνωμοδότησης που υποβάλλουν οι εκπρόσωποι των υπηρεσιών της Επιτροπής στον τομέα της ελεύθερης κυκλοφορίας των διαφόρων επαγγελμάτων που καλύπτονται από τις τομεακές οδηγίες. Οι εν λόγω οδηγίες εγγράφονται, όντως, στο πλαίσιο της εσωτερικής αγοράς και ιδίως της ελεύθερης κυκλοφορίας προσώπων.

Συμπέρασμα

Τα μέτρα συγκεκριμενοποίησης των εν λόγω προσανατολισμών που η Επιτροπή προτίθεται να εγκρίνει επισήμως το 2000, αποτελούν πραγματική νομοθετική απλοποίηση στο μέτρο που συνεπάγονται την έκδοση απόφασης της Επιτροπής για τις συγκεκριμένες έξη συμβουλευτικές επιτροπές αντικαθιστώντας τις έξι αποφάσεις του Συμβουλίου που η Επιτροπή θα προτείνει να ακυρωθούν, καθώς και τη μελλοντική κατάργηση, των πολυάριθμων αποφάσεων του Συμβουλίου για το διορισμό των μελών των εν λόγω επιτροπών. Τέλος, τα μέτρα αυτά συνιστούν πραγματική διοικητική απλοποίηση. Όντως, ο διοικητικός φόρτος των κρατών μελών θα μειωθεί, δεδομένου ότι θα πρέπει πλέον να ανακοινώνουν μόνο μια φορά ανά εξαετία τα ονόματα των προτεινόμενων εμπειρογνωμόνων αντί των έξι ονομάτων μια φορά ανά τριετία, ενώ ταυτόχρονα θα διευκολυνθεί η λειτουργία των εν λόγω επιτροπών.

Το Συμβούλιο καλείται να εγκρίνει την επισυναπτόμενη πρόταση.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που καταργεί τις αποφάσεις 75/364/ΕΟΚ, 77/454/ΕΟΚ, 78/688/ΕΟΚ,78/1028/ΕΟΚ, 80/156/ΕΟΚ και 85/434/ΕΟΚ οι οποίες θεσπίζουν τις συμβουλευτικές επιτροπές για την εκπαίδευση των νοσοκόμων των υπευθύνων για γενική περίθαλψη, των οδοντιάτρων, των κτηνιάτρων, των μαιών, των φαρμακοποιών και των ιατρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

έχοντας υπόψη

τη συνθήκη ίδρυσης της Ευρωπαϊκής Κοινότητας,

την πρόταση της Επιτροπής,

εκτιμώντας:

(1) ότι με τις αποφάσεις της 75/364/ΕΟΚ [8], 77/454/ΕΟΚ [9], 78/688/ΕΟΚ [10], 78/1028/ΕΟΚ [11], 80/156/ΕΟΚ [12] και 85/434/ΕΟΚ [13], το Συμβούλιο δημιούργησε τις συμβουλευτικές επιτροπές για την κατάρτιση αντίστοιχα των ιατρών, των νοσοκόμων αρμόδιων για γενική περίθαλψη, των οδοντιάτρων, των κτηνιάτρων, των μαιών και των φαρμακοποιών*

[8] ΕΕ L 167 της 30.6.1975

[9] ΕΕ L 176 της 15.7.1977

[10] ΕΕ L 233 της 21.8.1978

[11] ΕΕ L 362 της 23.12.1978

[12] ΕΕ L 33 της 11.2.1980

[13] ΕΕ L 253 της 24.9.1985

(2) ότι οι επιτροπές αυτές έχουν εκπληρώσει την αποστολή τους όπως αυτή ορίζεται από το Συμβούλιο στις προαναφερθείσες αποφάσεις*

(3) ότι θα πρέπει να εξορθολογισθεί η λειτουργία των επιτροπών αυτών, όπως το ανέφερε η Επιτροπή στην ανακοίνωση προς το Συμβούλιο και το Ευρωπαϊκό Κοινοβούλιο σχετικά με την πρωτοβουλία SLIM [14], στην Ανακοίνωσή της προς το Συμβούλιο και το Ευρωπαϊκό Κοινοβούλιο σχετικά με την εφαρμογή των συστάσεων της ομάδας SLIM "αναγνώριση στοιχείων" και την αιτιολογική έκθεση της πρότασής της για οδηγία του Κοινοβουλίου και του Συμβουλίου για την τροποποίηση των οδηγιών 89/48/ΕΟΚ και 92/51/ΕΟΚ σχετικά με το γενικό σύστημα αναγνώρισης των επαγγελματικών διπλωμάτων και που συμπληρώνει τις οδηγίες: 77/452/ΕΟΚ, 77/453/ΕΟΚ, 78/686/ΕΟΚ, 78/687/ΕΟΚ, 78/1026/ΕΟΚ, 78/1027/ΕΟΚ 80/154/ΕΟΚ, 80/155/ΕΟΚ, 85/384/ΕΟΚ, 85/432/ΕΟΚ, 85/433/ΕΟΚ και 93/16/ΕΟΚ σχετικά με το επάγγελμα του νοσοκόμου υπεύθυνου για γενική περίθαλψη, του οδοντιάτρου, του κτηνιάτρου, της μαίας, του αρχιτέκτονα, του φαρμακοποιού και του ιατρού [15];

[14] COM (96) 559 τελικό της 6.11.1996.

[15] COM (97) 638 τελικό της 2.12.1997

(4) ότι ενόψει της παγίωσης αυτού του εξορθολογισμού, η Επιτροπή υπέδειξε στην εν λόγω αιτιολογική έκθεση την πρόθεσή της να δημιουργήσει η ίδια νέες συμβουλευτικές επιτροπές νοσοκόμων υπεύθυνων για γενική περίθαλψη, οδοντιάτρων, κτηνιάτρων, μαιών, φαρμακοποιών και ιατρών* ότι η εντολή αυτών των νέων επιτροπών θα είναι διάρκειας 6 ετών* ότι η νέα τους αποστολή θα καλύψει όλες τις πλευρές των τομεακών οδηγιών που αποσκοπούν στη διευκόλυνση της ελεύθερης κυκλοφορίας των υπόψη επαγγελματιών και στην αμοιβαία αναγνώριση των διπλωμάτων τους, πιστοποιητικών και λοιπών τίτλων* ότι ο τρόπος διορισμού των μελών θα απλουστευθεί και ο αριθμός των μελών θα μειωθεί σε έναν εμπειρογνώμονα ανά κράτος μέλος*

(5) ότι αυτά τα μέτρα αποτελούν μια νομοθετική και διοικητική απλοποίηση*

(6) ότι είναι επιθυμητή η καθυστέρηση της θέσης σε ισχύ της παρούσας απόφασης για μια ημερομηνία που θα προσεγγίζει τις διάφορες ημερομηνίες λήξης της εντολής των υφιστάμενων επιτροπών, ήτοι την 31η Δεκεμβρίου 2000, γνωρίζοντας ότι η θέση σε ισχύ της απόφασης της Επιτροπής που δημιουργεί νέες επιτροπές θα εκδοθεί μετά την ημερομηνία αυτή*

(7) ότι οι επιτροπές που δημιουργήθηκαν με τις προαναφερθείσες αποφάσεις του Συμβουλίου θα μπορούν κατά συνέπεια να συνεχίσουν τη λειτουργία τους μέχρι τις 31 Δεκεμβρίου 2000,

ΑΠΟΦΑΣΙΖΕΙ:

A5Aρθρο πρώτο

Οι αποφάσεις 75/364/ΕΟΚ, 77/454/ΕΟΚ, 78/688/ΕΟΚ, 78/1028/ΕΟΚ, 80/156/ΕΟΚ και 85/434/ΕΟΚ καταργούνται.

A5Aρθρο 2

Η παρούσα απόφαση τίθεται σε ισχύ στις 31 Δεκεμβρίου 2000.

A5Aρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο πρόεδρος